Afgani jisfidaw l-ibħra mqallba biex jaqsmu mit-Turkija għal Lesvos, il-Greċja. ©UNHCR/Achilleas Zavallis Il-migrazzjoni tirrappreżenta sfidi u opportunitajiet għall-Ewropa. Skopri kif l-UE tindirizza l-movimenti tar-rifuġjati u l-asil. Il-wasla bla preċedent ta' rifuġjati u migranti irregolari fl-UE, li laħqet il-quċċata tagħha fl-2015, kienet teħtieġ rispons min-naħa tal-UE fuq għadd ta' livelli. L-ewwel nett, f'politiki għall-ġestjoni tal-immigrazzjoni regolari u irregolari, u t-tieni, f'regoli komuni fl-UE kollha dwar l-asil. L-influss tal-migranti rriżulta wkoll fi ħtieġa ta' miżuri u riformi addizzjonali biex tiġi żgurata s-sigurtà tal-fruntieri kif ukoll distribuzzjoni aktar ġusta fost il-pajjiżi tal-UE tal-persuni li jfittxu l-asil. Il-kwistjoni tal-migrazzjoni F'dawn l-aħħar snin, l-Ewropa kellha twieġeb għall-isfida migratorja l-aktar serja mit-Tieni Gwerra Dinjija 'l hawn. Fl-2015, ġew irreġistrati fl-UE 1,25 miljun ruħ li applikaw għall-asil għall-ewwel darba; Sal-2018, din iċ-ċifra kienet naqset għal 581 000 applikant . Fl-2018, 116 647 persuna daħlu l-Ewropa bil-baħar, meta mqabbla ma' aktar minn miljun persuna fl-2015. Fl-2018, l-għadd totali ta' qsim illegali tal-fruntieri fl-UE niżel għal 150 114, l-aktar livell baxx f'ħames snin u 92% taħt l-ogħla livell tal-kriżi migratorja fl-2015. Filwaqt li l- flussi migratorji naqsu , il-kriżi kixfet nuqqasijiet fis-sistema Ewropea tal-asil. Il-Parlament fittex li jiġġieled dan billi jirriforma r-regoli tal-UE dwar l-asil kif ukoll billi jsaħħaħ il-kontrolli tal-fruntieri tal-UE Aqra l-artikli tagħna dwar il-kriżi tal-migranti fl-Ewropa l-miżuri tal-UE għall-ġestjoni tal-migrazzjoni Il-politika Ewropea dwar l-Immigrazzjoni Il-Politika tal-Immigrazzjoni fil-livell Ewropew tittratta kemm l-immigrazzjoni legali kif ukoll dik irregolari. Fil-każ tal-immigrazzjoni regolari, l-UE tiddeċiedi dwar il-kundizzjonijiet għal dħul u residenza legali. L-Istati Membri għandhom id-dritt li jirregolaw il-volum ta' ammissjonijiet għal persuni li jkunu ġejjin minn pajjiżi li mhumiex membri tal-UE biex ifittxu x-xogħol. L-Unjoni Ewropea tindirizza wkoll l-immigrazzjoni irregolari, speċjalment permezz ta' politika ta' ritorn li tirrispetta d-drittijiet fundamentali. Fir-rigward tal-integrazzjoni, m'hemm ebda armonizzazzjoni tal-liġijiet nazzjonali. Madankollu, l-UE jista' jkollha rwol ta' appoġġ, speċjalment finanzjarjament. Il-Parlament Ewropew huwa involut b'mod attiv fl-adozzjoni ta' liġijiet ġodda dwar l-immigrazzjoni irregolari u regolari. Huwa koleġiżlatur sħiħ flimkien mal-Kunsill li jirrappreżenta lill-Istati Membri dwar dawn il-kwistjonijiet mindu daħal fis-seħħ it-Trattat ta' Lisbona fl-2009. Għal aktar dettalji jekk jogħġbok aqra l-iskeda informattiva dwar il-politika tal-UE dwar l-immigrazzjoni Il-politika Ewropea dwar l-asil L-UE ilha taħdem mill-1999 biex toħloq Sistema Ewropea Komuni tal-Asil (SEKA). Biex is-sistema komuni taħdem, irid ikollha: regoli konsistenti għall-għoti tal-istatus ta' rifuġjat fl-Istati Membri kollha mekkaniżmu li jiddetermina liema Stat Membru jkun responsabbli biex jeżamina applikazzjoni għall-asil standards dwar il-kundizzjonijiet tal-akkoljenza sħubijiet u kooperazzjoni ma' pajjiżi li mhumiex membri tal-UE Mindu daħal fis-seħħ it-Trattat ta' Lisbona, il-Parlament Ewropew jiddeċiedi fuq bażi ugwali mal-Kunsill tal-UE dwar leġiżlazzjoni relatata mal-asil. Għal aktar informazzjoni ara l-iskeda informattiva tagħna dwar il-politika tal-UE dwar l-asil Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF